## Carlos Mazón avança “importants inversions en sectors estratègics que ens consoliden com una terra oberta, atractiva i segura”

*** Assenyala que la Comunitat Valenciana té un full de ruta clar per a atraure talent, inversions i facilitar l’activitat econòmica
* Subratlla mesures com la reforma fiscal, la simplificació administrativa, la reducció del gasto polític, uns pressupostos “reals i creïbles” o el Pla VIU
* Destaca l’eliminació d’impostos als vehicles de tracció mecànica, el gravamen sobre emissió de gasos industrials i l’impost als grans establiments comercials entre altres
* El president ha participat en el fòrum ‘Encuentro Dinero: Comunitat Valenciana’ organitzat per *La Vanguardia***

**València.**

El president de la Generalitat, Carlos Mazón, ha avançat l’arribada “d’importants inversions per a la Comunitat Valenciana en sectors estratègics que ens posicionaran com a referents en investigació biomèdica-tecnològica, energia o infraestructures”.

El cap del Consell ha assegurat que estes inversions formen part del “full de ruta clar d’este Consell que facilita l’activitat econòmica, atrau talent i afavorix la creació d’ocupació i la cohesió social”.

Així ho ha manifestat en el fòrum ‘Encuentro Dinero: Comunitat Valenciana’ en el qual s’han abordat els reptes econòmics i empresarials en un esdeveniment organitzat per La Vanguardia.

Mazón ha assenyalat que la Comunitat Valenciana s’està consolidant com un entorn segur i atractiu per a les empreses, “les que existixen, les que es creen o les que vulguen vindre”. De fet, el president ha reivindicat el paper d’esta Administració com a agent del canvi “perquè passen coses que atenguen l’interés de tots”.

En esta línia, ha recordat algunes de les mesures posades en marxa pel Govern Valencià en matèries com l’inici de la reforma fiscal amb l’eliminació de la taxa turística, la supressió de l’impost de successions i donacions, les deduccions en gasto sanitari, social i a la pràctica de l’esport en l’IRPF o la reducció de l’impost de l’habitatge a diversos col·lectius, especialment del 25 % als menors de 35 anys.

El president també ha subratllat l’eliminació dels impostos de l’anterior govern que havien d’entrar en vigor en 2025. En concret, s’ha referit als impostos als vehicles de tracció mecànica, el gravamen sobre emissió de gasos industrials i als grans establiments comercials.

Així mateix, ha indicat la reducció del gasto polític o el dèficit, i a l’elaboració d’uns pressupostos “realistes i creïbles” i ha destacat l’aposta per la simplificació administrativa per a fer una administració “molt més lleugera, àgil i ràpida del que era fa un any”.

Durant la seua intervenció, el màxim representant de l’executiu ha destacat les accions en l’àmbit social com la reducció de les llistes d’espera quirúrgiques, el Pla de salut mental, el Pla de xoc per al pagament de les entitats gestores de residències de la tercera edat o el Pla d’habitatge VIU 2024-2027 que crearan 10.000 nous habitatges de protecció pública per a donar resposta a jóvens i famílies.

En este fòrum també han participat la vicepresidenta segona i consellera de Servicis Socials, Igualtat i Habitatge, Susana Camarero, la consellera d’Hisenda, Economia i Administració Pública, Ruth Merino, la consellera d’Innovació, Indústria, Comerç i Turisme, Nuria Montes, l’alcaldessa de València, María José Catalá, el president de la Confederació Empresarial de la Comunitat Valenciana, Salvador Navarro, i el director de *La Vanguardi*a, Jordi Juan.

Fecha: 02/05/2024